  Туспуктэм: Наталия Сильвестрова Наталия Сильвестрова 20-тӥ тулыспалэ Ижкарын Удмуртиысь Кун Кенешлэн юртаз Анай кыллэсь калыккуспо нуналзэ пусъён улсын «Герд лыдӟонъёс» XXVII улосвылкуспо научно-практической конференци ортчиз. Туэ со «Максим Прокопьевич Прокопьев – мерлыко но кун ужась, поэт но публицист» нимын радъяськиз. Ужрадэз кылбурчи вордскем дырысен 140 ар тырмонлы сӥзизы. Лыдӟонъёсы ивортодэтъя «Удмуртия» агентстволэн корреспондентэз вуылӥз. « Гердлэсь сэрттӥмы-пертчимы ни асьмеос пӧртэм палъёссэ, а вот Прокопьевмы асьмелэн ӧжыт палэнэгес кылиз. Сое ӧм вунэтэ асьмеос, но та быдӟаесь научно-практической конференциос, пӧртэм ужрадъёс Прокопьевлы сӥземын ӧй вал на ай. <…> Прокопьевез удмурт калыклы берыктоно, малы ке шуоно со асьмелэн азьветлӥсьмы, просветительмы, государственной деятельмы, общественной деятельмы. <…> Мон оскисько,  Ижкарын но, мукет улосъёсын но солэн нимыныз урам но луоз, синпелетэз но луоз. Со бордын ужалом » Андрей Ураськин, Удмуртилэн Кун Кенешысьтыз лулчеберетъя, туризмъя но йӧскалык политикая ялан ужась ӧрилэн тӧроез, «Удмурт Кенеш» огазеяськонлэн тӧроез Конференцие Удмуртиысь, озьы ик Татарстанысь, Башкортостанысь, Марий Элысь, Киров но Пермь улосвылъёсысь делегатъёс но куноос вуизы – оглом 200-лэсь трос адями. Ужрадэ тодосчиос, гожъясьёс, мер ужасьёс, министръёс, депутатъёс, дышетӥсьёс, студентъёс но школаын дышетскисьёс пыриськизы. Ужрадын «удмурт батырлэсь» ужамзэ данъязы. Дышетон удысысь йӧскалык ужпумъёсты эскеронъя тодос институтысь тодослыко ужась, кылосбур тодосъя кандидат Ксенья Костина Максим Прокопьевез, солэсь кылёссэ тодонлэсь, эскеронлэсь но вӧлмытонлэсь кулэлыксэ пусйиз. « Максим Прокопьев Удмуртилэсь кунлыксэ кылдытонын нырысетӥ вамышъёс лэсьтӥз. Удмуртъёслэн нырысетӥ всероссийской съездазы но пыриськемын, троссэ со съездын кутэм решениосты со улонэ пыӵатыны кутскемын. <…> Максим Прокопьев Кузебай Гердэн, Иосиф Наговицынэн но Трокай Борисовен одӥг радын сылэ, соин солэсь нимзэ тодыны кулэ но пиналъёслы со сярысь ивор сётыны » Ксенья Костина, Дышетон удысысь йӧскалык ужпумъёсты эскеронъя тодос институтысь тодослыко ужась, кылосбур тодосъя кандидат Фото: Наталия Сильвестрова Конференциын Максим Прокопьевлэн улон но ужан сюресэз сярысь докладъёс лыдӟизы. Кылосбур тодосъёсъя кандидат Алевтина Камитова солэсь кылбурет дуннезэ усьтыны тыршиз. « Максим Прокопьев нырысь ик поэт-революционер кадь тодмо. Со удмурт кылбуретын политической лирикаез мытӥз шуыса лыдъяське. Эскерисьёс чакламъя, солэн революционной кылбуръёсаз социалистической реализмлэн валтӥсь инъетъёсыз пыртэмын. <…> Максим Прокопьев одӥгез удмурт кылбурчи, кин Библиысь сюжетъёсты кылбуръёсын кутыны кутскиз. Кылбуретаз сое одӥгез инъет луись амал шуыны луэ » Алевтина Камитова, Россиысь тодосъя академилэн Урал ёзэтысьтыз Эскеронъёсъя удмурт федерал центрысь Историяя, кылъя но литературая институтысь тодослыко ужась, кылосбур тодосъёсъя кандидат Кылосбур тодосъя кандидат Виктор Шибанов удмурт произведениосын Максим Прокопьевлэн образэз сярысь вераз. Со понна Алексей Никитинлэсь «Максим» повестьсэ (1979), Пётр Поздеевлэсь «Визыл» поэмазэ (1979), Никифор Павловлэсь «Максим Прокопьев» очерксэ (1993) но Ульфат Бадретдиновлэсь «Туннэ – ӵуказелэн кутсконэз» романзэ (2022) эскериз.  « Котькудӥз автор Максим Прокопьевлэн образаз актуализировать каре солэсь сыӵе палзэ, кудӥз авторлы солэн вакытэзлы тупась ужпумъёслы но юанъёслы валэктон шедьтыны юрттэ. <…> Максим Прокопьевлэн пӧртэм палъем образэз писательёсты азьланяз но бордаз кыскоз » Виктор Шибанов, Россиысь тодосъя академилэн Урал ёзэтысьтыз Эскеронъёсъя удмурт федерал центрысь Историяя, кылъя но литературая институтысь тодослыко ужась, кылосбур тодосъёсъя кандидат Лыдӟонъёсын Максим Прокопьевлэн кылбуръёсыз чузъяськизы. Кузебай Герд нимо гимназиысь «Выль крезьгур» студиысь пиналъёс калык кырӟан быдэстӥзы, нош Татарстанысь Кукмор ёросысь, кылбурчилэн вордскем палысьтыз, «Инвожо» калык ансамбль усто концерт возьматӥз. Лыдӟонъёс улсын удмурт азьветлӥсьлэн ужъёсыныз, со сярысь книгаосын, пӧртэм ужкагазъёсын но туспуктэмъёсын адӟытон ужаз. Озьы ик ужрадын 2023-тӥ ар понна Кузебай Герд нимо йӧскалык премиез сӥё-дано сётӥзы. Тегъёс: йӧскалыклулчеберет Гердлыӟдонъёс Ижкар Удмуртия удмуртъёс УдмуртКенеш  